Korporacija Proctor and Gamble na pročišćenje vode širom svijeta daje dvije milijarde dolara godišnje
U okviru Globalne inicijative Billa Clintona ova američka korporacija nastoji spasiti što više života u zemljama u razvoju
Robert McDonald iz farmaceutske korporacije Proctor and Gamble rekao je da se litra pitke vode može pročistiti za nekih 10 centi: "Taj program imamo već šest godina, namijenjen je djeci, kako bi im se osigurala pitka voda." Paralelno s Milenijskim summitom UN-a u New Yorku se održava i godišnji sastanak Globalne inicijative Billa Clintona, kojoj je cilj objediniti državne, privatne i međunarodne napore da se poboljša život u siromašnim zemljama. Pogledajmo o čemu se govorilo na tom skupu. Na skupu sudjeluje 67 premijera i predsjednika, više od 600 čelnih ljudi svjetske poslovne zajednice te oko 500 čelnih ljudi iz ne-vladinog sektora koji se bavi filantropskim i humanitarnim radom. Razgovara se o zajedničkim naporima da se u siromašnim zemljama poboljša standard života, tako što će se smanjiti siromaštvo, očistiti okoliš, unaprijediti zdravstvo i obrazovanje te ojačati uloga žena. U govoru sudionicima, bivši američki predsjednik Bill Clinton je rekao da sadašnji napori na tom planu nisu dovoljni: "Iako se ovdje okupila izvanredno talentirana grupa ljudi, mislim da nam ipak nedostaju mnogi, koji bi mogli pomoći. Na tome treba raditi, da i njih privučemo u ovu inicijativu." Clintonova inicijativa – osnovana prije pet godina – često pomaže tzv. običnim ljudima širom svijeta koji su počeli rješavati svakodnevne probleme svojih društava – recimo, nezaposlenost mladih, nasilje prema ženama ili nesanitarno odlaganje smeća. Ili na primjer – problem kronične dijareje u svijetu, od kojeg svaki dan umire 4 tisuće djece. Robert McDonald iz farmaceutske korporacije Proctor and Gamble rekao je da se litra pitke vode može pročistiti za nekih 10 centi: "Taj program imamo već šest godina, namijenjen je djeci, kako bi im se osigurala pitka voda." Cilj njegove korporacije je da svaki sat sačuva jedan dječji život, dijeljenjem sanitarnog paketa za pročišćenje vode. Na to Proctor and Gamble godišnje troši dvije milijarde dolara. Bill Clinton naglasak stavlja na jačanje položaja žene te pomoć trima regijama koje su u posljednjih godinu dana pogodile katastrofalne prirodne nepogode – Haiti, Pakistan i južnu obalu Sjedinjenih Država. "Na temelju činjenica može se zaključiti da će, zbog promjena u klimi, katastrofe poput potresa, poplava ili izlijevanja nafte u budućnosti imati ogromne ekonomske posljedice" - rekao je u govoru sudionicima Globalne inicijative bivši američki predsjednik Bill Clinton. Sutra će na skupu govoriti i Prva dama Sjedinjenih Država Michelle Obama koju će sudionicima Clintonove globalne inicijative predstaviti njezin suprug, predsjednik Barack Obama.